
Tisztelt Képviselő-testület!

Az egyes állami tulajdonban lévő vagyontárgyak önkormányzati tulajdonba adásáról szóló 1991. évi XXXIII. törvény 42. §-a értelmében az önkormányzatoknak a tulajdonukban lévő ingatlanvagyonnal kapcsolatosan nyilvántartási és adatszolgáltatási kötelezettsége van. Az adatszolgáltatást az önkormányzatok tulajdonában lévő ingatlanvagyon nyilvántartási és adatszolgáltatási rendjéről szóló 147/1992. (XI.6.) Korm. rendelet 5. §-a, valamint a KSH OSAP 1616 számú kitöltési utasítás és statisztikai táblák alapján kell elkészíteni minden év március 20. napjáig. 

Az államháztartás számviteléről szóló 4/2013.(I.11.) Korm. rendelet 30. § (4) bekezdése alapján a vagyonkimutatásban szereplő ingatlanvagyon számviteli nyilvántartás szerinti bruttó értékének és az ingatlan vagyonkataszteri nyilvántartásban szereplő ingatlanvagyon bruttó értékének egyezőségét biztosítani kell. 

A statisztikai adatszolgáltatás a megadott határidőben megtörtént. 

Az ingatlanvagyonban történt változások miatt szükséges az önkormányzat vagyonáról, és a vagyongazdálkodás szabályairól szóló 6/2013. (IV.09.) önkormányzati rendelet ingatlanvagyon felsorolását tartalmazó 1. mellékletének módosítása. A rendelet értékpapírokra vonatkozó 2. mellékletének, valamint a Nagy értékű ingóvagyon és Egyéb vagyontárgyak, vagyoni értékű jogok 3-4. számú mellékletek aktualizálása is szükségessé vált. Fentiekre vonatkozóan a kirendeltség elkészítette a rendelet tervezetet.

A Magyarország helyi önkormányzatairól szóló 2011. évi CLXXXIX. törvény 50. § értelmében a rendelet megalkotásához minősített többség szükséges. 

Az előzetes hatásvizsgálat eredményéről szóló tájékoztatást a jogalkotásról szóló 2010. évi CXXX. törvény 17. § (1)-(2) bekezdései alapján az alábbiakban adom meg:
Rendelet-tervezet címe: Balatonvilágos Község Önkormányzata Képviselő-testületének …/2025.(.) önkormányzati rendelete az önkormányzat vagyonáról, és a vagyongazdálkodás szabályairól szóló 6/2013. (IV.09.) önkormányzati rendelet módosításáról.
Rendelet-tervezet valamennyi jelentős hatása, különösen

Társadalmi, gazdasági hatás: a rendelet megalkotása esetén társadalmi, gazdasági hatás nem várható.
Költségvetési hatás: költségvetési hatása nincs, változást nem von maga után.
Környezeti, egészségügyi hatás: a rendelet megalkotása közvetlen környezeti és egészségügyi következményekkel nem jár.
Adminisztratív terheket befolyásoló hatás: a feladat adminisztratív többlet teherrel nem jár.
A jogszabály megalkotásának szükségessége, a jogalkotás elmaradásának várható következményei:
A rendelet módosítás megalkotásának elmaradása jogszabály sértő volna, megalkotása az önkormányzat ingatlanvagyon nyilvántartásának vagyonrendelettel való egyezőségét biztosítja.
Egyéb hatás: további hatás nem várható.
A rendelet alkalmazásához szükséges személyi, szervezeti, tárgyi és pénzügyi feltételek: rendelkezésre állnak.

Kérem a képviselő-testületet az előterjesztés megvitatására, az önkormányzat vagyonáról, és a vagyongazdálkodás szabályairól szóló 6/2013. (IV.09.) önkormányzati rendelet módosítására vonatkozó rendelet tervezetben foglaltak véleményezésére, az önkormányzati rendelet megalkotása előtt.

